જ્યારે મેં અમેરિકાનાં મારાં બહેનો અને ભાઈઓ’ કહીને સભાને સંબોધિત કરી તો બે મિનિટ સુધી એવી તાળીઓ પડી કે કાન બહેર મારી ગયા. એ પછી મેં બોલવાનું શરૃ કર્યું અને જ્યારે મારું બોલવાનું પૂરું થયું ત્યારે મારું હૃદય ભાવાવેશથી ભરાઈ આવ્યું અને પરવશ બની હું એકદમ બેસી ગયો. ખૂબ તાળીઓ પડી. બીજા દિવસે તમામ અખબારોએ કહ્યું કે, એ દિવસે મારું વ્યાખ્યાન જ સૌને સ્પર્શી ગયું. અસ્તુ, એ દિવસે સમસ્ત અમેરિકા મને ઓળખી ગયું. હવે મને સમજાય છે કે, પ્રભુ મારી સાથે છે અને હું એમના આદેશનું અનુસરણ કરવાની કોશિશ કરું છું.